**Goleuni**

**Salm 27:1**

*Mae'r ARGLWYDD yn rhoi golau i mi, ac yn fy achub i; does gen i ofn neb.*

Pa bryd ydyn ni angen golau? Sut mae golau yn ein helpu ni?

Be ydyn ni’n ei ddysgu am Dduw o’r adnod felly os ydy o’n *rhoi golau*?

Mae Duw yn rhoi golau ac yn *achub* meddai’r adnod. Pa bryd mae pobl angen eu hachub?

Petai chi mewn trafferth, a rhywun yn eich achub chi sut fyddech chi’n teimlo tuag atyn nhw?

Be ydyn ni’n ei ddysgu am Dduw o’r adnod felly os ydy o’n *achub*?

Dyn o’r enw Dafydd sgwennodd yr adnod. Mae o’n enwog am ei fod o wedi ymladd milwr mawr cryf o’r enw Goliath. Bugail oedd Dafydd pan oedd o’n ifanc, ond pan oedd o’n hŷn ef oedd brenin Israel. Er ei fod o’n ddyn dewr, yn fugail ac yn frenin mae’n werth cofio bod Dafydd yn dweud mai’r ARGLWYDD oedd yn rhoi golau iddo, ac yn ei achub. Mae hyn yn oed y dyn cryfaf, mwyaf pwysig angen help.

Am fod Duw yn rhan mor bwysig o fywyd Dafydd fe sgwennodd o ail-hanner yr adnod sy’n dweud, *does gen i ofn neb.* Waw! Weithiau mi ydyn ni’n ofni pobl eraill. Weithiau mae pobl eraill yn gas ac rydyn ni’n teimlo’n ofnus. Ond roedd Dafydd yn trystio Duw gymaint fel ei fod o’n gallu dweud yn hyderus *does gen i ofn neb!*

Roedd Dafydd yn nabod cymeriad Duw yn dda. Roedd o’n trystio Duw ac yn credu ei eiriau. Roedd o’n credu bod Duw yn oleuni, a’i fod o’n achub ac felly roedd Dafydd yn teimlo’n saff yn troi ato.

Er mai brawddeg fer yw hon mae’n dweud pethau mawr iawn,

*Mae'r ARGLWYDD yn rhoi golau i mi, ac yn fy achub i; does gen i ofn neb.*

Mae’r Testament Newydd yn ddweud y cawn ni i gyd fyw yng ngoleuni Duw a’i nabod fel Dafydd os gredwn ni yn ei fab Iesu Grist:

*“Fi ydy'r ffordd,” atebodd Iesu, “yr un gwir a'r bywyd. Does neb yn gallu dod i berthynas gyda Duw y Tad ond trwof fi. (Ioan 14:6)*

Ein Tad,

Rydyn ni’n diolch i ti am dy oleuni. Mae goleuni naturiol yn ein helpu ni i weld pethau’n glir. Mae goleuni naturiol yn gadael ni weld pa ffordd i gerdded er mwyn cadw’n saff. Mae dy oleuni di hyd yn oed yn well. Mae dy oleuni yn dangos i ni sut i fyw i dy blesio di. Mae dy oleuni di yn arwain i’r nefoedd. Diolchwn am Iesu Grist – sef golau’r byd. *Ynddo fe roedd bywyd, a'r bywyd hwnnw'n rhoi golau i bobl.* Diolchwn bod goleuni Iesu wedi dod i’r byd a thrwy gredu ynddo ein bod ni i gyd yn gallu byw heb ofn wrth deimlo dy gariad Di.

Amen.